  Виталий Пронин Кылем арын сямен ик, туэ но Ижысь ипподромын радъяськоз сӥзьыл вуз карон.Гурт удысын тыршисьёсты сӥлы карыса, шаерамы арлы быдэ ортче «Зарни сӥзьыл» ярмарка. Пӧртэм уз луы туэ ар но: 7-тӥез ярмарка ӧсъёссэ усьтэ ӵапак ӵуказе, 17-тӥ октябре, 9 часын ӵукна Ижысь ипподромын. Сое радъя элькунысьтымы Гурт удысъя но сиён-юонъя министерство.Ярмаркаысь котьмае шедьтод: йӧл-вӧй, сӥль, кеньыр, пызь, курегпуз, чорыг, бакчаын ужан арбериос но трос мукет. Вань сиён-юон гуртын поттэмын, быдэсак тупа экология куронъёслы но калыклы ӵектӥське дунтэмгес дунын. Ярмаркае лыктэмъёс басьтыны быгатозы «улэп» вузэз но: кылсярысь, пӧртэм выжыысь кроликъёсты, тылобурдоосты но трос мукет.Гурт удысъя но сиён- юонъя министерство ивортэмъя, та ярмаркае пырисько ог 200 пала производительёс: гуртъёсысь бадӟым хозяйствоос но, фермеръёс но, мушкасьёс но, переработкая предприятиос но - тамындагес ик луозы туэ но. Кылем арын та вакытэ ик ортчем ярмаркае вуылӥз 15 сюрс адями, куазь зориз, кезьыт вал ке но. Тунсыко: картошкаен вуз карон радъяськиз 35 интыын, чечыен - 50 точкаын. Туэ но ӝажыос талэсь ӧжыт уз луэ, шӧдске. Со сяна, ярмаркае лыктэмъёс кунояськыны быгатозы пыжем сӥлен, пӧсь чаен, калыклэсь мылкыдзэ ӝутозы кырӟасьёс-эктӥсьёс.«Зарни сӥзьыл» ярмаркаысь вуз басьтон пайдаен берытскоз гуртысь производительёслы но: табышсы йылоз, вылӥ ӟечлыко продукцизы сярысь ивор вӧлмоз. Нош таиз туж интыяз странамылы пумит санкциос дыръя.Елена Никитина Туспуктӥз В. Беломорских  